กระทรวงแรงงานตรวจเข้มแรงงานต่างด้าวแย่งอาชีพคนไทย ปล่อยแถวชุดปฏิบัติการตรวจสอบการทำงานของคนต่างด้าวและสถานประกอบการ ระบุ เพิ่มความเข้มข้นตรวจสอบตามสถานบันเทิง และสถานที่ท่องเที่ยวในจังหวัดชายทะเล ทั่วประเทศ
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวในการเป็นประธานพิธีมอบนโยบายและปล่อยแถวเจ้าหน้าที่ชุดปฏิบัติการตรวจสอบการทำงานของคนต่างด้าวและสถานประกอบการ จำนวน 240 คน ณ บริเวณลานหน้าอาคารกระทรวงแรงงาน ว่า หลังจากปิดศูนย์บริการเบ็ดเสร็จ (One Stop Service) เพื่อระเบียบแรงงานต่างด้าว 3 สัญชาติ ให้เข้าสู่ระบบถูกต้องตามกฎหมายเสร็จสิ้นไปแล้วตั้งแต่วันที่ 30 มิถุนายน 2561 ซึ่งรัฐบาลมีนโยบายไม่ขยายระยะเวลา และเมื่อครบกำหนดที่กฎหมายผ่อนผัน หน่วยงานที่เกี่ยวข้องจึงบังคับใช้กฎหมายอย่างเคร่งครัดกับแรงงานต่างด้าวและผู้เกี่ยวข้องที่กระทำผิดกฎหมาย ซึ่งกรมการจัดหางานได้ร่วมมือกับสำนักงานตำรวจแห่งชาติ และหน่วยงานที่เกี่ยวข้องจัดชุดปฏิบัติการฯ บูรณาการตรวจสอบ ปราบปราม และจับกุมดำเนินคดีคนต่างด้าวลักลอบทำงานโดยผิดกฎหมายทั่วประเทศอย่างต่อเนื่อง ตั้งแต่วันที่ 1 กรกฎาคม 2561 เป็นต้นมา         ซึ่งจากวันนี้จะเพิ่มความเข้มข้นในการตรวจสอบ ปราบปราม จับกุม และดำเนินคดี โดยมีเป้าหมายในการตรวจสอบคือ แรงงานต่างด้าว สถานประกอบการและนายจ้างที่ใช้แรงงานต่างด้าว และแรงงานต่างด้าวที่แย่งอาชีพคนไทย โดยเฉพาะแรงงานต่างด้าวทำงานตามสถานบันเทิง ร้านคาราโอเกะ ร้านนวด สถานประกอบการที่เข้าถึงยาก และแรงงานต่างด้าวตามสถานที่ท่องเที่ยวในจังหวัดชายทะเล         รัฐมนตรีว่าการกระทรวงแรงงาน กล่าวเน้นย้ำให้เจ้าหน้าที่ชุดปฏิบัติการฯ ตรวจสอบ ปราบปราม ผู้ฝ่าฝืนกฎหมายอย่างเคร่งครัด ให้ยึดถือความซื่อสัตย์ สุจริต สุภาพ โปร่งใส ตรวจสอบได้ ขจัดการเรียกรับผลประโยชน์และการเอารัดเอาเปรียบแรงงานต่างด้าว และขอให้ทุกภาคส่วนร่วมมือกันแก้ปัญหาแรงงานต่างด้าวและการค้ามนุษย์ด้านแรงงานอย่างจริงจัง         สำหรับผลการดำเนินงานตั้งแต่วันที่ 1 กรกฎาคม 2561 -25 กุมภาพันธ์ 2562 ตรวจสอบนายจ้าง/สถานประกอบการ จำนวน 13,904ราย/แห่ง พบการกระทำผิด จำนวน 906 ราย/แห่ง ปรับจำนวน 8,398,500 บาท และการตรวจสอบแรงงานต่างด้าวไปแล้ว 242,376 คน พบการกระทำผิด จำนวน 5,129 คน ผลักดันส่งกลับ จำนวน 5,012 คน ปรับ 16,800,700 บาท รวมค่าปรับทั้งนายจ้างและแรงงานต่างด้าวทั้งสิ้น 25,199,200 บาท